ผ่อนปรนหนี้ช่วยท่องเที่ยว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

นายแบงก์ดาหน้าช่วยประคองยืดเวลาลดหนี้ได้ขอมาคุยกัน
โพสต์ทูเดย์ — ธนาคารเห็นใจธุรกิจท่องเที่ยวโดนม็อบแดงแผลงศรเข้าใส่ เปิดทางลูกค้าเสนอแผนการจ่ายแก้หนี้
น.ส.สมพิศ เจริญเกียรติกุล รองกรรมการผู้จัดการ ธนาคารกรุงไทย เปิดเผยว่า ธนาคารพร้อมที่จะเปิดโอกาสให้ความช่วยเหลือแก่ลูกค้าในภาคธุรกิจโรงแรม การท่องเที่ยวที่ได้รับผลกระทบจากม็อบกลุ่มคนเสื้อแดงเข้ามาเจรจาในเรื่องแผนการจ่ายหนี้
ทั้งนี้ จากที่โทรศัพท์สอบถามกับลูกค้าในธุรกิจโรงแรมปรากฏว่าลูกค้าต่างได้รับผลกระทบกันแล้ว 
อย่างไรก็ดี ถึงขณะนี้ยังไม่มีลูกค้ารายใดที่ขอความช่วยเหลือเข้ามา เพราะอาจจะเร็วไปคงอยากรอดูสถานการณ์สักระยะ เพื่อจัดทำตัวเลขต่างๆ และประเมินกระแสเงินสดเพื่อยื่นแผนขอความช่วยเหลือเข้ามาในคราวเดียว ซึ่งคาดว่าคงใช้เวลาประเมินสถานการณ์ประมาณ 1 เดือน 
น.ส.สมพิศ กล่าวว่า ลูกค้าของธนาคารส่วนใหญ่เป็นโรงแรมขนาดใหญ่ในเขตกรุงเทพฯ ซึ่งมีกระแสเงินสดดีพอสมควร แต่ที่ห่วงคือลูกค้ารายเล็กลงมา โดยเฉพาะ จ.เชียงใหม่ ที่การท่องเที่ยวแย่มานานแล้ว ซึ่งเมื่อธนาคารเปิดทำการในวันศุกร์ที่ 16 เม.ย. นี้ จะได้พูดคุย แลกเปลี่ยนข้อมูลกับผู้บริหารที่ดูแลลูกค้าต่างจังหวัดเพื่อหามาตรการช่วยเหลือ 
“เรายินดีช่วยเต็มที่ แต่ขอเวลาประเมินสักพักหนึ่งก่อน เพราะสังเกตจากรอบที่แล้ว สถานการณ์มีขึ้นมีลง ตั้งแต่ปิดสนามบิน ท่องเที่ยวก็แย่ ต้นปีที่แล้วจนถึงกลางปีที่แล้วก็ไม่ค่อยดี แต่พอปลายปีที่แล้วมาถึงปีนี้สถานการณ์กลับดีขึ้น หลังจากนั้นก็กลับมาแย่ใหม่อีก ทางผู้ประกอบการเองก็อยากรอดูว่าตอนนี้นักท่องเที่ยวลด จะลดไปอีกนานไหม กระทบกับรายได้เขาเท่าไหร่ กระทบกับการผ่อนชำระหนี้ธนาคารหรือไม่ หรือต่อไปสถานการณ์จะดีขึ้น” น.ส.สมพิศ กล่าว 
สำหรับแนวทางช่วยเหลือลูกค้าโรงแรมในรอบที่แล้ว มีตั้งแต่ปรับลดหนี้ลงมา การเลื่อนระยะเวลาในการชำระหนี้ให้เหมาะสมกับสถานการณ์แต่ละช่วงเวลา ซึ่งหนี้ลูกค้ากลุ่มนี้มีทั้งแบบเงินกู้ระยะยาว และเงินกู้หมุนเวียน 
นายชัยวัฒน์ อุทัยวรรณ์ ประธาน เจ้าหน้าที่บริหารและกรรมการผู้จัดการธนาคารนครหลวงไทย กล่าวว่า กำลังพิจารณาว่าจะผ่อนคลายภาระให้กับลูกค้าที่ได้รับผลกระทบทางการเมืองอย่างไรบ้าง เนื่องจากที่ผ่านมามีผู้ประกอบการส่งออกไม่สามารถส่งมอบสินค้าให้กับลูกค้าในต่างประเทศได้และต้องเสียค่าปรับเป็นจำนวนมาก ทำให้มีต้นทุนภาระค่าใช้จ่ายสูงขึ้น ขณะที่ลูกค้าด้านท่องเที่ยวก็มีปัญหา ด้านแนวทางการช่วยเหลือจะขยายเวลาการรับชำระหนี้หรือไม่นั้นขอดูรายละเอียดก่อน 
ขณะที่ นายประสาร ไตรรัตน์วรกุล กรรมการผู้จัดการ ธนาคารกสิกรไทย กล่าวว่า ผู้ประกอบการธุรกิจท่องเที่ยว โรงแรม การส่งออก และขนส่งที่ได้รับผลกระทบจากการเมืองนั้น ธนาคารจะเข้าไปดูแล ทั้งยืดเวลาการชำระเงิน เพื่อให้ธุรกิจมีเงินหมุนเวียนทำธุรกิจได้ต่อเนื่อง นอกจากนี้ยังมีเรื่องของการผ่อนผันการชำระหนี้ให้ด้วย
สำหรับสินเชื่อธุรกิจโรงแรมและภัตตาคารของระบบธนาคารพาณิชย์ในไตรมาส 4 ของปี 2552 มีทั้งสิ้น 2.52 แสนล้านบาท